Θα το πάρω από το τέλος προς την αρχή.

Προσωπικά, πιστεύω βαθιά στην αξία της ιστορικής μνήμης και της διδασκαλίας της Ιστορίας, αλλά διαφωνώ με την ιδέα των παρελάσεων. Δεν ανακάλυψα το νόημα νωρίς - τότε που ήμουν εγώ ο ίδιος μαθητής - και δεν το ανακάλυψα ούτε αργότερα, στην πορεία.

Μέχρι σήμερα, συχνά διαφωνώ με στενούς φίλους όταν το κουβεντιάζουμε, όταν υποστηρίζω ότι δεν μαθαίνει κάτι σπουδαίο ένας μαθητής, επειδή παλεύει να συγχρονίσει τον βηματισμό του στο «ένα δύο - εν’δυό».

Θυμάμαι τον εαυτό μου και τους συμμαθητές μου (όχι όλους, αλλά μάλλον τους περισσότερους) να αντιμετωπίζουμε το ζήτημα ως μία καλή αφορμή για να γλιτώσουμε μερικές ώρες διδασκαλίας, κάνοντας «πρόβες» στο προαύλιο - και κατόπιν να εκτελούμε περίπου ως υποχρεωτική εργασία την παρέλαση.

Ακόμα και αν δεχθώ προκαταβολικά, ωστόσο, την κριτική ότι φταίω εγώ και το συγκεκριμένο σχολείο, ή οι κακές παρέες μου για την έλλειψη σεβασμού προς την παρέλαση, ελάχιστοι φαντάζομαι θα διαφωνήσουν σε αυτό: Ανεξάρτητα από την παρέλαση, η ουσία βρίσκεται στην διδασκαλία της Ιστορίας μας και στην ανικανότητά μας να πείσουμε τα παιδιά μας για την αξία της.

Δεν λέω, θα υπάρχουν και εξαιρέσεις. Όμως, δείξτε μου εσείς και εξηγήστε μου:

- Πού βλέπετε την βιωματική διδασκαλία, την ήρεμη και ώριμη συζήτηση στο πλαίσιο της διδασκαλίας για όσα ιστορικά γεγονότα μας ενώνουν - αλλά και για όσα ενδεχομένως μας διχάζουν;

- Γιατί όταν φτάνει το σχολείο στα «δύσκολα» πασχίζει απλώς να τα αποφύγει με γενικόλογες, ή αμφίσημες, ή παράλογες διατυπώσεις (βλέπε και συνωστισμός στην προκυμαία της Σμύρνης...) αντί να πασχίσει να δώσει εξηγήσεις και απαντήσεις σε πραγματικά ερωτήματα;

- Γιατί επικρατεί γενικώς η τάση να μετατρέπεται η διδασκαλία της Ιστορίας σε...Θρησκευτικά, όπου υπάρχουν κάποια «άβατα», σε συνδυασμό με ένα περίβλημα μυστηρίου σε σχέση με συγκεκριμένες στιγμές της ελληνικής Ιστορίας;

- Kαι γιατί αποκτούν τα πάντα - όχι πολιτικό - αλλά απολύτως κομματικό χρώμα, με κοινή ευθύνη όλων ανεξαιρέτως των κυβερνήσεων, αφού καμία δεν επιχείρησε να σπάσει τον φαύλο κύκλο;

Το φαιδρό παιχνίδι με τις κομματικές γραμμές που διατρέχουν ακόμα και την Ιστορία μας, εγώ το βλέπω ολοζώντανο μπροστά μου εδώ και μερικές ώρες, με αφορμή την (πολλοστή) εικόνα υπερβολής από μία ομάδα κοριτσιών (μαθητριών;) στην μαθητική παρέλαση που έγινε στη Νέα Φιλαδέλφεια.